##### 5. Koncepcia rozvoja Základnej školy Láb

**5. 1 Poslanie, vízia, hodnoty**

 Škola má nezastupiteľnú úlohu pripravovať mládež, mladých ľudí ale predovšetkým ľudí, ktorí v budúcnosti budú formovať našu spoločnosť. Preto je nevyhnutné pristupovať k výchovno-vzdelávaciemu procesu zodpovedne, profesionálne a systematicky. Nie náhodne. Predpokladom takéhoto prístupu je kvalitné riadenie školy, ktoré vychádza z rešpektovania všetkých vnútorných a vonkajších vplyvov a zároveň koordinuje jednotlivé zložky školského systému.

Riadenie školy je možné charakterizovať ako skúmanie vzťahov ľudí v procese riadenia výchovných procesov v školách. Každá škola musí vyznávať určité hodnoty, mať svojeposlanie , víziu a stratégiu.

**Poslanie**

Hlavným poslaním školyje rozvíjanie osobnosti dieťaťa v procese jeho špecifického rastu. Vzhľadom na súčasnú, modernú pedagogiku zdieľam názor, že dieťa v tomto bohatom procese rastu potrebuje sprievodcov, ktorí mu pomôžu objavovať vlastnú krásu, cestu a cieľ existencie a konania. Chceme vychovať žiaka:

• s pozitívnym prístupom k sebe samému, k životu

• pripraveného na stredoškolské štúdium na akejkoľvek strednej škole podľa jeho záujmu

• pripraveného na život v spoločnosti s pochopením a dodržiavaním práv a povinností

• schopného prijať zodpovednosť za svoje konanie a rozhodnutia.

 Absolvent našej školy je schopný:

• poznať základné zákonitosti spoločenského vývoja v podmienkach európskej kultúry

 a riadiť sa nimi pri hodnotení spoločenských javov

• poznať základné zákonitosti prírody a používať ich pri riešení reálnych situácií

• poznať národné kultúrne dedičstvo i podmienky a motívy jeho vzniku

• poznať históriu školy a regiónu

• dokázať samostatne pracovať s odbornou literatúrou

• veku primerane sa vyjadrovať v slovenskom aj cudzom jazyku

• bežne používať informačné a komunikačné technológie

• viesť telesne i duševne zdravý spôsob života

• aplikovať nadobudnuté vedomosti, zručnosti a návyky v reálnych situáciách.

Jednou z kľúčových úloh školy pri vzdelávaní dnešných mladých ľudí je tvorba takého prostredia, ktoré podporuje :

* zmysluplné učenie a kritické myslenie,
* umožňuje a rozvíja otvorenú komunikáciu medzi učiteľom a žiakom,
* výchovu k hodnotám,
* spoluprácu a akceptáciu rôznorodosti.

Vytvoriť takéto prostredie vyžaduje nielen zabezpečiť vyučovanie cudzích jazykov, využívanie moderných technológií v škole, inováciu a redukciu učebného obsahu, zvládnutie nových pedagogických metód a postupov učenia, ale hlavne podporu stáleho procesu odborného a osobnostného rastu všetkých pedagógov a školy ako celku. Ide o permanentný proces formovania školy ako otvoreného systému, učiaceho sa spoločenstva.

Pri vytváraní školy 21. storočia nezávisí všetko len od mimoriadnych schopností učiteľov, vychovávateľov, riaditeľa školy, ale rovnako aj od pevného presvedčenia o zmysle takéhoto konania, odhodlania konať a od vytrvalosti na ceste zmeny.

**Vízia**

Moderná škola 21. storočia – je miestom, kde žiaci, pedagógovia a rodičia dosahujú v priateľskom, podporujúcom a kultúrnom prostredí maximálne osobné výkony pri objavovaní a chápaní samých seba a sveta v rôznych súvislostiach.

Škola plná radosti, tvorivosti a úsilia. Škola kvalitná a otvorená, kde sa žiak učí ako sa učiť, ako premýšľať, ako sa raz stať manažérom vlastnej plnohodnotnej budúcnosti.

Naša škola sa každoročne prvým zvonením v septembri snaží otvoriť brány školy porozumeniu deťom a rodine, ako je to stanovené vo všetkých moderných výzvach EÚ.

Víziou našej školy je - aby sme boli škola moderná, materiálne a technicky dobre vybavená, vzdelávajúca svojich žiakov tak, aby boli schopní neskôr sa uplatniť na trhu práce.

Z tohto pohľadu vyplývajú pre manažment školy tri základné úlohy:

1. Zvyšovanie kvality pedagogického a výchovného procesu a kvality výstupu – t. j. zvyšovanie vedomostnej úrovne absolventov školy a ich možnosti uplatnenia na trhu práce – uplatnenie na strednej škole.

2. Zlepšenie postavenia školy v trhovom školskom prostredí.

3. Nájsť v žiakoch to najlepšie a ukázať im to :

* Snaha pedagóga nájsť v každom žiakovi potenciál a podporovať ho v jeho rozvoji.
* Vzbudiť v žiakovi nádej a túžbu dosiahnuť vytýčený cieľ a adekvátne výsledky.
* Posilniť v žiakovi vnútorné presvedčenie, silnú motivácia, hnací motor a vieru, že sa mu to podarí.
* Pripraviť žiaka na „cestu života“, ktorá určite nebude priama, ale s množstvom prekážok, no napriek tomu to dokáže a do cieľa vojde.
* Ak sa pedagógom podarí uchopiť vieru v budúci úspech svojich žiakov a pomôžu deťom zistiť a vyskúšať, ako ich aktuálne správanie ovplyvňuje budúci vývoj, bude pre nich škola zaujímavým miestom a budú si odvážnejšie stanovovať svoje ciele aj napriek prekážkam, ktoré ich čakajú.
* Kľúčové pre nás bude, aby naša škola bola aj naďalej bezpečným prostredím z pohľadu emocionálneho rozvoja. Motivácia žiakov vzdelávať sa rastie tam, kde cítia, že môžu riskovať, robiť chyby, alebo zlyhať a nebudú vysmiati, či zosmiešnení.
* Je preto potrebné „čítať“ našich žiakov, sledovať, čo sa deje v ich vnútri
* Ak chceme, aby si naše deti verili, mali by sme vedieť, čo si žiaci o sebe myslia, ako sa vnímajú. Posilňovať v nich schopnosť vyrovnať sa s neúspechom.
* Každé dieťa má právo na šancu , na úspech, na preskúmanie vlastného potenciálu.
* Chceme byť učiteľmi 21. storočia, ktorí pomáhajú svojim žiakom, aby verili v seba samých a aby pestovali v nich nádej, že dosiahnu svoje sny.

**Hodnoty**

- predstavujú „základné kamene“, na ktorých stojí škola,

- sú to kvality, na ktorých nám záleží, predstavujú našej najvyššie priority, hlboké vnútorné

 motívy a presvedčenia,

- sú pretavením individuálnych hodnôt jednotlivých zamestnancov školy a formujú základ

 našej organizačnej štruktúry,

- hodnoty školy sú vždy výrazne ovplyvnené hodnotami tých, ktorí ju zakladajú a vedú,

 ako aj základnou filozofiou, na ktorej je škola postavená,

- hodnoty nie sú vždy striktne dané, ale v škole sú prítomné, ľudia ich bezprostredne

 vnímajú, posudzujú, cítia,

- sformulované a spísané hodnoty školy popisujú ako konáme, ako sa správame, a to :

►ako sa správame k sebe navzájom,

►ako pristupujeme k žiakom a ich zákonným zástupcom,

►určujeme hranice, ktoré chceme a ktoré nechceme prekračovať.

**5. 2. Strategické ciele rozvoja školy :**

- Zvyšovať kvalitu života školy, zlepšovať jej celkovú klímu.

- Vytvoriť pre učiteľov a žiakov vyhovujúce prostredie a dobré podmienky pre tvorivú

 prácu.

- Poskytovať kvalitný edukačný servis s využitím inovačných edukačných programov,

 stratégií aktívneho učenia sa žiakov smerujúci k rozvíjaniu ich kľúčových kompetencií a

 životných zručností.

- Nastaviť „správny stupeň atraktivity“ školy pre žiakov, učiteľov, rodičov a širšiu

 verejnosť (vo vzťahu k vývinovým potrebám žiakov, individuálnym schopnostiam a

 zručnostiam a k dopytu po kultúrnom, spoločenskom a športovom živote).

- Zbieranie informácií, triedenie, spracovanie, skúmanie, pretváranie na poznatky a

 vyhodnotenie sú činnosti, ktoré si žiaci potrebujú osvojiť v škole 21. storočia.

***V edukačnej oblasti:***

- formovať podporujúce a motivujúce školské prostredie pre učenie sa žiakov a motiváciu

 k celoživotnému vzdelávaniu,

- realizovať inovácie vo výchovno-vzdelávacom procese, v ktorom je dôraz kladený na

 komunikáciu, spoluprácu a aktivitu žiakov,

- uplatniť prínosy inovačných a alternatívnych programov podporujúce progresívne zmeny

 vo vyučovacom procese, ktorý je orientovaný na žiaka,

- plánovať a projektovať výchovno-vzdelávací proces v kontexte aktívneho učenia a

 rozvoja kritického myslenia,

- preferovať zážitkové metódy a formy práce na sebareflexiu a sebapoznanie, využívať

 prvky na rozvíjanie prosociálnych vzťahov (dôvera, pozornosť),

- používať sebahodnotenie ako nástroj vnútornej motivácie a vlastného progresu,

- vytvárať podmienky na dosiahnutie osobného úspechu u žiakov so špeciálnymi potrebami

 a u žiakov zo sociálne znevýhodneného prostredia,

- rozvíjať čitateľskú, matematickú, finančnú, digitálnu, multikultúrnu, športovú či kultúrnu

 gramotnosť vo všetkých vyučovacích predmetoch nielen v procese získavania informácií,

 ale aj vo vzťahu k formovaniu vlastných skúseností a súvislostí a ich aplikácií v reálnom

 živote,

- využívať IKT vo vedomostnej spoločnosti, podporovať žiakov v zodpovednom prístupe k

 informáciám (vedieť filtrovať nebezpečný obsah),

- podporovať u žiakov environmentálne povedomie a rozvíjať ekologické myslenie v

 súvislosti s ochranou životného prostredia (podporujeme a využívame separovanie

 odpadu v každej našej triede),

- implementovať inovatívne metódy a formy do vlastného vyučovacieho procesu ako

 reagovanie na progres v školstve.

***V oblasti riadenia:***

- vytvárať príjemné, podporujúce a bezpečné prostredie, ktoré podnecuje vlastnú aktivitu,

 vzdelávanie sa a tvorivosť pedagógov,

- rešpektovať názorovú rôznorodosť,

- orientovať sa na kooperatívne riešenie problémov,

- zvyšovať ochranu zdravia a bezpečnosť pri práci,

- oceňovať pokrok a tvorivosť pedagógov.

***V oblasti mimo vyučovacích, záujmových, mimoškolských aktivít:***

- aktívne využívanie voľného času ako protiváhu ku komfortnému životnému štýlu,

- podpora športu, športových aktivít školy, športových krúžkov

- napredovanie pri realizovaní podporných aktivít zameraných na racionálne stravovanie,

 zdravý životný štýl (týždeň zdravej výživy, týždeň jablka, týždeň mlieka a mliečnych

 výrobkov...),

- v školskom klube detí cielene smerujeme k vyváženiu hry, zábavy, zážitkov, výchovy a

 vzdelávania

- tešíme sa každoročnej účasti žiakov na lyžiarskom výcvikovom kurze,

 organizujeme školy v prírode pre žiakov 1. stupňa ,

- s nadšením organizujeme rôzne tematické náučno- poznávacie exkurzie a výlety za

 spoznávaním krás našej vlasti.

***V oblasti prezentácie školy, imidž školy:***

- aj naďalej vytvárať pozitívny imidž školy vo vzťahu k verejnosti,

- pokračovať vo využití internetu – propagovať podujatia školy a informovať verejnosť o jej

 činnosti prostredníctvom webovej stránky, či sociálnych sietí,

- sme hrdí na inovovanie a nový šat webovej stránky školy,

- usilujeme sa o propagáciu aktivít školy v médiách

**5. 3 Súčasný stav:**

 ZŠ Láb je plnoorganizovaná škola, ktorú navštevuje 222 detí z obce a okolia. Nachádza sa tu 13 tried, v každom ročníku po jednej triede, okrem 1., 2.,3, 4 ročníka, kde sú dve triedy. Škola sa nachádza v malebnom prostredí Záhorskej nížiny. Spočiatku pozostávala z dvoch budov – stará a nová budova. Nová budova školy, ktorá mala slúžiť pre päť tried druhého stupňa a 2 triedy školského klubu, bola otvorená 10. 9. 1972. Od 8. 5. 1980 sa súčasťou našej školy stala i novopostavená telocvičňa.

V 90-tych rokoch boli do budovy novej školy, premiestnené zo starej budovy 4 triedy 1. stupňa. Prebudovala sa šatňa, priestory knižnice, 2 triedy školského klubu, z ktorých sa stali triedy. Rok 2017 -2018 zriaďovateľ školy rozhodol vykonať stavebné úpravy – rozšírením a nadstavbou šatne, vďaka ktorým vznikli nové priestory, ktoré boli využité na 3 triedy ŠKD a 2 nové triedy . Vybavenie jednotlivých kabinetov je obnovované najmä z financií Rodičovského združenia, ktoré je poberateľom 2% z daní.

Na každom poschodí sú sociálne zariadenia, pričom na prízemí pre chlapcov a na poschodí pre dievčatá. Vďaka prepojeniu budovy školy s telocvičňou, môžu žiaci využívať aj sociálne zariadenia v telocvični.

Vo všetkých triedach máme umiestnené interaktívne tabule - monitory a každá z nich sa stala súčasťou kvalitnejšieho vyučovania.

Každý rok sa počas letných prázdnin snažíme o renováciu a opravu zastaraných priestorov, rozvodov, podláh, vymaľovanie tried, obnovu školského nábytku atď.

Súčasťou školy je rozsiahly areál, určený predovšetkým na športové využitie.

Nachádzajú sa tu : detské ihrisko, školský pozemok, futbalové ihrisko, volejbalové ihrisko, skok do diaľky, bežecká dráha a park s okrasnými drevinami. Telocvičňa je s budovou školy spojená prechodovou chodbou, v ktorej sa nachádza šatňa pre žiakov V budove telocvične sa nachádzajú dve šatne – pre chlapcov na prízemí a pre dievčatá na poschodí. Na prízemí je kabinet telesnej výchovy a jedna triedna ŠKD. Na poschodí sa nachádza kabinet CO a archív školy. Z náraďovne priliehajúcej k telocvični bola urobená kotolňa pre telocvičňu a v druhej je telocvičné náradie.

Škola má školskú jedáleň, nenachádza sa však v areáli školy. Žiaci musia na obedy dochádzať. Jedáleň je moderne vybavená, chutným jedlom a milým prístupom sa zvyšuje i počet stravníkov:

V jedálni sú zamestnané 4 osoby na 100% úväzok.

Na škole vyučuje 20 kvalifikovaných pedagógov, všetci pedagogickí pracovníci sú v produktívnom veku.

Na 1. stupni 8 učiteliek na plný úväzok,

na 2. stupni 8 učiteľov – 6 učiteľov na 100% a 1 učiteľ na 78,271 pani uč. na 65,22%, v ŠKD – 3 vychovávateľky,

na dohodu ( 6 h) pracuje 1 učiteľka náboženskej výchovy - katechétka.

V škole máme štyroch nepedagogických pracovníkov – 2 upratovačky – na 100% úväzok, tajomníčka 80% úväzok, školník (kurič, údržbár) – 60% úväzok.

Škola má už tretí rok tri oddelenia ŠKD. Desiaty rok je otvorená aj ranná družina (od 6:45-7:45) a družina je otvorená do 16:00.

Existencia školy je závislá od počtu žiakov, od ktorého závisí aj množstvo finančných prostriedkov pridelených škole. V súčasnosti k 15. 9. 2021 má škola 197 žiakov.

Vývoj počtu žiakov je v nasledujúcej tabuľke:

(údaje k 15.9. daného školského roku)

|  |  |  |  |
| --- | --- | --- | --- |
| **Školský rok** | **Počet žiakov** | **Vzrast** | **úbytok** |
| 2008/2009 | 93 | 2 |  |
| 2009/2010 | 97 | 4 |  |
| 2010/2011 | 111 | 14 |  |
| 2011/2012 | 123 | 12 |  |
| 2012/2013 | 127 | 4 |  |
| 2013/2014 | 140 | 13 |  |
| 2014/2015 | 147 | 7 |  |
| 2015/2016 | 144 | - | 3 |
| 2016/2017 | 158 | 14 |  |
| 2017/2018 | 164 | 6 |  |
| 2018/2019 | 169 | 5 |  |
| 2019/2020 | 189 | 20 |  |
| 2020/2021 | 197 | 8 |  |
| 2021/2022 | 201 | 4 |  |
| 2022/2023 | 221 | 17 |  |

Z uvedenej tabuľky vyplýva, počet žiakov vzrastá. Nie je to spôsobené len demografickým vývojom, ale i zatraktívnením vyučovania, stabilizáciou kvalifikovaného pedagogického zboru, príchodom žiakov zo susednej obce, rozvojom výstavby v obci – príchod nových rodín s malými deťmi. Je nutné však aj podotknúť, že nastáva veľká migrácia detí a rodín, počet žiakov sa mení počas celého školského roku, čo kladie väčšie nároky na administratívnu prácu.

**5. 4 SWOT ANALÝZA**

 ***S Silné stránky ( strong)***

* učitelia, ktorí sa snažia na sebe pracovať a ďalej sa vzdelávať.
* zodpovedný, kreatívny a kvalifikovaný pedagogický zbor.
* ochota zamestnancov školy ku zmenám, vysoká odbornosť vyučovania,
* kvalitne fungujúca tímová práca učiteľov,
* záujem učiteľov o ďalšie vzdelávanie (I. a II. kvalifikačná skúška, IKT,...),
* výchovný systém zameraný na spoluprácu so zákonnými zástupcami žiakov

 a eliminovanie výchovných problémov s deťmi,

* starostlivosť o deti vyžadujúce špecifické podmienky vzdelávania,
* starostlivosť o začlenených žiakov
* projektové aktivity školy a realizácia niekoľkých dlhodobých projektov
* zvýšený počet hodín výučby cudzieho jazyka.
* na 1. stupni anglický jazyk už od 1. ročníka,
* internetová žiacka knižka.
* dataprojektory a interaktívne tabule, interaktívne monitory vo všetkých triedach,
* dobrá príprava žiakov na Testovanie 5 a 9
* fungujúce športové aktivity
* prezentácia školy na verejnosti
* výborné výsledky žiakov na súťažiach a olympiádach,
* fungujúca práca záujmových útvarov v mimovyučovacom čase,
* spolupráca so SZUŠ – hudobný, výtvarný, odbor v priestoroch školy
* aktivity na získanie mimorozpočtových finančných prostriedkov(2 % dane z príjmov,sponzorské príspevky, projekty, zber papiera...).
* pravidelné rekonštrukcie a údržba technického stavu budovy školy
* nadštandardný areál školy, pravidelne udržiavaný

***W Slabé stránky ( weak)***

* nedostatok priestoru v škole – zmenšenie tried , čo znamená zníženie kapacity triedy
* absencia odborných kabinetov – napr. pre chémiu, výtvarnú výchovu
* umiestnenie školskej jedálne v centre obce
* materiálno-technické zabezpečenie pre všetky odborné – prírodovedné predmety
* potrebná rekonštrukcia školského areálu – rekonštrukcia drevín, obnova doskočiska, rekonštrukcia bežeckej dráhy, volejbalového, futbalového ihriska
* zisk finančných zdrojov pre herné prvky - šmýkalky, preliezky, workoutové zostavy
* potrebná rekonštrukcia podlahy v telocvični
* vzdialená autobusová zastávka od školy – pre cestujúcich žiakov je príliš vzdialená

***O  Príležitosti ( opportunities)***

* Získať primeranými racionalizačnými opatreniami optimálne množstvo finančných prostriedkov na zabezpečenie výchovno-vzdelávacieho procesu a prevádzky školy,
* celoživotné vzdelávanie pedagógov, výmena pedagogických skúseností,
* v maximálnej miere uspokojovať požiadavky objednávateľov školských služieb, t. j. rodičov a ich detí,
* využívať možnosti sponzoring rodičov a priateľov školy,
* zmysluplné využívanie finančných prostriedkov,
* spolupracovať s centrom CPPPaP
* vo výchovno-vyučovacom procese využívať existujúcu sieť podporných inštitúcií

a neziskových mimovládnych organizácií,

* zmeniť školu na centrum vzdelávania, športu a kultúry
* venovať zvláštnu pozornosť výučbe cudzích jazykov a informačným technológiám,
* rozširovať spoluprácu pri výchove a vzdelávaní žiakov ZŠ,

***T Riziká ( trouble)***

* postavenie a ohodnotenie učiteľa v škole a v spoločnosti, nízky záujem mladých o učiteľské povolanie
* zvyšovanie výdavkov na prevádzku, preplnenosť tried
* nedostatok financií na odmeňovanie pedagogických a nepedagogických

 zamestnancov, ktoré sú vyčlenené v štátnom rozpočte,

* nedostatočné vybavenie odborných učební, tried novými modernými pomôckami,
* inteligenčný potenciál budúcich žiakov,
* nepriaznivá ekonomická situácia v niektorých rodinách, migrácia žiakov
* zaneprázdnenosť rodičov – nedostatok času na výchovu svojich detí,
* nedostatočné priestory v škole na vytváranie nových učební